钦定古今图书集成/理学汇编/文学典/第060卷 > 张曙
## 钦定古今图书集成/理学汇编/文学典/第060卷 > 张曙

按《北梦琐言》：唐右补阙张曙，吏部侍郎褧之子，袆之
侄也。文章秀丽，精神敏俊，甚有时称。所生母常戴玉
天尊，黄巢乱离，莫知存没，或有于枯骸中头上见有
玉天尊，以曙未访遗骸，不合进取，以此阻之。后于裴
贽侍郎下擢进士第，官至右补阙。曾戏同年杜荀鹤
曰：“杜十四仁贤大荣幸，得与张五十郎同年。”荀鹤答
曰：“张五十郎大荣幸，得与荀鹤同年。天下只闻杜荀
鹤名字，岂知张五十郎耶？”彼此大咍。是知虚名不足
定人优劣。曙有《击瓯赋》，其警句云：“董双成青琐鸾飞，
啄开珠网；穆天子红缰马解，踏破琼田。”又有《鄠郊赋》，
叙长安乱离，亦哀江南，悲甘陵之比。区区之荀鹤，不
足拟伦。